كنشوف راسي بعلوكة مزاحمة مع خوتي فبيت وحدة، وكنشوف بّا ناعس مع الواليدة قدام عيني، كنشوف حيت مفهمتش شنو دكشي، واش كيضربها، معرفت، كنعرف غي أنني مخصنيش نشوف، حيت ركلني فوجهي حتى ضربت الماريو د الخشب الي جنبي، ماشي مهم نسمع، مهم منشوفش، بقاو دوك الأصوات ديما كيتعاودو فبالي، فاليل، فالظلام، فشي بلاصة خاوية، فالدروج دالعمارة،فين ما مشيت، كيتبعني الصدى سرحت تا حسيت بشي حاجة تقيلة فوق مني، كتحرك، كتمشي وتجي، مخليتوش، نضت كنجري لوسط الدار، خونا ما فهم والو، أو مال هاد خينا غتحمق ربي هاد الليلة، ياك هزيتها من الباب د الحي، هي الي بغات، مبززتش عليها، حسيت بيه محملنيش، كيخنزر فيا، هو سكر بزاف، كنتوقع منو أي حاجة، طاحت عليا فكرة، نعاودليه كلشي، نكولو أنا بنت دارنا، خريت بالضحك على راسي فنفسي، بنت دارنا... فلخر جمعت الوقفة، هو كيتكيف كارو وكينفخ بجهد، معصب، كتلو أنا بنت، وباغا نبقى بنت، حيت دارنا أيقتلوني، غرباوة صعاب، إلا السروال، حس بيا داوية من نيتي، بانتلي فعينيه الشفقة، واخا هاد اللعيبة كتكون غا فالأفلام، الواقع مقود داك الخير كينتصر غا تخربيقة، كينتصرو ولاد القحاب، والنزقين، أنا غا دمدومة، معليناش، كالي انعس معاك من فوق، بالشوية، واخا تحيدي السليب، غي زيري رجليك، كان كيهضر وسناني كيتزيرو، صباع يدي كيتزيرو، بقا كيحيد بياسة ببياسة، كلما اتعطل كنزيد نتعصب، فخاضي تلاصقو، بحالا دايراليهم لكولا، معرفت فديك اللحظة شنو طرا تحديدا، شي دعوة قديمة، ولا شي خير درتو واخا مكندير بوخير، لقا جوج نقيطات حمرين وصافيين ونقيين، لقا الدم، رجع تجبد فبلاصتو، عطاني بالظهر، نعس.. بدات الشميشة كتشق السما، هزيت صباطي فيدي باش منقرقبش ونفيقو، هبطت مع الدروج كنتسنى طاكسي.. 
كود” تنفرد بنشر رواية مسعودة”: مذكرات طالبة ولات عاملة جنس كلها بالدارجة. الحلقة 2: الخير كينتصر غا تخربيقة كيتنصرو النزقين